ད་དུང་མཚན་ཉིད་རིག་པས་གཞན་དག་ལ་དོགས་པ་བྱས་བྱས་མཐར་རང་ཉིད་ལ་ཡང་དོགས་པ་བྱེད་ཀི་རེད།དེ་ལྟར་དོགས་པ་རྐྱང་རྐྱང་གི་ནང་ནས་མིའི་ཤེས་རབ་འཕེལ་ནས་འགྲོ་གི་ཡོད་པ་དེ་ལ་མཚན་ཉིད་རིག་པ་ཟེར་བ་རེད།ནང་ཆོས་ལ་མཚོན་ན་དེ་ལྟ་ཡོད་པ་མ་རེད།དེའི་སྟེང་ནས་དེ་གཉིས་མ་འདྲ་བ་རེད།གཞན་ཁྱབ་ཁོངས་ཀྱི་ཆ་ནས་འདྲ་བ་མ་རེད།མཚན་ཉིད་རིག་པའི་ཁྱབ་ཁོངས་ན་ཆོས་ལུགས་མཚན་ཉིད་རིག་པ།སེམས་ཁམས་མཚན་ཉིད་རིག་པ།སྒྱུ་རྩལ་མཚན་ཉིད་རིག་པ།དམག་དོན་མཚན་ཉིད་རིག་པ།དཔལ་འབྱོར་མཚན་ཉིད་རིག་པ།དེ་བཞིན་དུ་དེང་སང་གྲངས་རྩིས་མཚན་ཉིད་རིག་པ།རྫས་འགྱུར་མཚན་ཉིད་རིག་པ་སོགས་ཁྱབ་ཁོངས་མ་འདྲ་བ་རེ་རེར་མཚན་ཉིད་རིག་པ་རེ་རེ་འདུགདེ་བས་མཚན་ཉིད་རིག་པ་ཟེར་དུས་སྤྱི་ཞིག་དང་ཆོས་ལུགས་མཚན་ཉིད་རིག་པ་ཟེར་དུས་བྱེ་བྲག་ཞིག་རེད།དེ་བཞིན་དུ་ཆོས་ལུགས་མཚན་ཉིད་རིག་པའི་ཁྲོད་ནའང་ནང་ཆོས་མཚན་ཉིད་རིག་པ་ཟེར་བ་དང་།ཡེ་ཤེ་ཆོས་ལུགས་ཀྱི་མཚན་ཉིད་རིག་པ་ཟེར་བ།དེ་བཞིན་དུ་ཁ་ཆེ་ཆོས་ལུགས་ཀྱི་མཚན་ཉིད་རིག་པ་ཟེར་བ་སོགས་ཀྱི་ཁྲོད་དུ་ནང་ཆོས་མཚན་ཉིད་རིག་པ་ནི་ཁྱབ་ཆུང་ཆུང་ཞིག་རེད།ལྷག་པར་དུ་བོད་ཀྱི་ནང་ཆོས་ཁྲོད་ཀྱི་ཐེག་ཆེན་ཟེར་བ་དེ་ལ་ཡང་རྒྱལ་མཚམས་དང་ས་མཚམས་ཀྱི་དབང་དུ་བྱས་ན་ཉི་ཧོང་ལ་ཡང་ཐེག་ཆེན་བ་ཟེར་ཡོད་ལ།དེ་བཞིན་དུ་རྒྱ་ནག།སོག་པོ།བོད།རྒྱ་གར་སོགས་མང་པོར་ཐེག་ཆེན་ཡོད་པས།ང་ཚོས་ཐེག་ཆེན་ཟེར་བ་འདིས་དེ་དག་ཚང་མའི་ཚབས་བྱེད་མི་ཐུབ་ཀདེ་ལྟར་བལྟས་ཚེ་དེའི་ཁྱབ་ཁོངས་ཇེ་ཆུང་དུ་བུད་སོང་བ་རེད་ལ།ཁྱབ་ཁོངས་དེ་ནས་བལྟས་ཀྱང་དེ་གཉིས་འདྲ་བ་མ་རེད།ང་ཚོས་ནང་ཆོས་མཚན་ཉིད་རིག་པ་ཡིན་ཟེར་བ་དེ་ལ་ཕྱིར་འཁོར་ནས་མཚན་ཉིད་རིག་པའི་ཁྲོད་ནས་ནང་ཆོས་མཚན་ཉིད་རིག་པ་ཡིན་མིན་ལ་ད་དུང་གསལ་བསལ་བྱེད་རྒྱུ་མིང་གི་འདོད་ཀི།ནང་ཆོས་ལ་མཚན་ཉིད་རིག་པ་མ་ཡིན་པའི་དད་པ་བྱེད་སའི་ཆ་ཆ་ཚང་ཞིག་ཡོད་པ་ན།དཔེན་ན་དག་པའི་ཞིང་ཡོད་མེད་དང་།ཚེ་ཕྱི་མ་ཡོད་མེད།དེ་བཞིན་དུ་འཇིག་རྟེན་ལ་འགོ་མཇུག་མེད་ཅེས་པ་ལྟ་བུ་རེད་ལ།དེ་ལ་མཚན་ཉིད་རིག་པས་དཔྱད་པ་བཏང་བ་ཡིན་ན་ད་དུང་དཔྱད་པ་གཏོང་རྒྱུ་མང་པོ་ཡོད་ལ།དེ་ནི་དཔྱད་པ་འགོ་བཟུང་ཡང་མཇུག་བསྡུ་རྒྱུ་མེད་པའི་དཔྱད་པ་ཞིག་ཡིན་ཡང་།ང་ཚོས་དེ་ལ་དོགས་ཙམ་ཡང་མ་བྱུང་བར་ཚེ་ཕྱི་མ་ཡོད་པ་རེད།དག་པའི་ཞིང་ཡོད་ནི་རེད་ཅེས་མཇུག་སྡོམ་བླངས་སོང་བ་རེད།དེ་བས་འཇིག་རྟེན་ལ་མགོ་མཇུག་ཡོད་མེད་ནི་གཙོ་བོ་དགག་སྒྲུབ་ཀྱི་སྟེང་ནས་ཡོང་དགོས་པ་ཞིག་རེད་མ་གཏོགས་དེ་ལ་མཐའ་མའི་ཐག་གཅོད་ཀྱི་རང་བཞིན་གཅིག་ཀྱང་ཡོད་པ་མ་རེད།འཇིག་རྟེན་ལ་མགོ་མཇུག་ཡོད་ཚུལ་རིག་པ་སྟོང་གིས་བསྒྲུབ་ཆོག་གི་རེད་ལ།དེ་བཞིན་དུ་མེད་ཚུལ་ཀྱང་རིག་པ་ཁྲི་ཡིས་བསྒྲུབ་ཆོག་གི་རེད།དེ་ནི་ལུགས་གཉིས་འགལ་སྤྲོད་ཡིན་པས་འཇིག་རྟེན་ལ་མགོ་མཇུག་མེད་ཚུལ་རིག་པ་བརྒྱ་ཡིས་དཔྱད་ན་ཡང་བསྐྱར་ཡོད་ཚུལ་རིག་པ་སྟོང་གིས་དགག་ཀྱང་ཆོག་གི་རེད།དེ་ནི་རྩོད་པའི་རང་བཞིན་ཞིག་ཡིན་པ་ལས་སྤྱི་སྡོམ་ཞིག་ལེན་རྒྱུ་ཡོད་པ་མ་རེད།ནང་ཆོས་ཀྱིས་དེ་དག་ཐམས་ཅད་ལ་སྤྱི་སྡོམ་བླངས་ཡོད་པ་རེད་ལ།མཚན་ཉིད་རིག་པའི་ཆ་ནས་དེ་ལྟར་མ་ཡིན་པར་ད་དུང་དོགས་པ་མང་པོ་ཡོད་པས་དེ་གཉིས་ནི་མང་པོ་ཞིག་གི་ཐོག་ནས་འདྲ་བ་མ་རེད།ང་ཚོས་དཀོན་མཆོག་གསུམ་མི་སླུ་བ་ཡིན་ཟེར་བ་དེ་ཡང་གཙོ་བོ་མི་ཆོས་ཁྲོད་ནས་སྤྱི་སྡོམ་ལེན་རྒྱུ་ཞིག་ལས་མཚན་ཉིད་རིག་པའི་བསམ་བློ་གཏོང་ཐུབ་པ་ཞིག་མ་རེད།དེ་ཐམས་ཅད་པོའི་དབྱེ་བ་གསལ་བཤད་བྱེད་དགོས་ཀྱི་འདུགདེ་དག་ཚང་མ་ས་མཚམས་འདྲེས་སོང་བས་ང་ཚོས་དབྱེ་འབྱེད་བྱེད་མ་ཐུབ་པ་རེད།དེ་བས་འདི་དག་ཐམས་ཅད་མཚན་ཉིད་རིག་པའི་ཁྲོད་ནས་ས་མཚམས་གསལ་བོ་བྱུང་བ་ཡིན་ན་ང་ཚོའི་དད་པ་ཡིན་ཡང་ཆོག་ལ།དེ་བཞིན་དུ་དཔྱད་པ་གཏོང་སྟངས་སོགས་གང་ཡིན་ཐམས་ཅད་ལ་ཡང་ཕན་གི་རེད།གཙོ་བོ་དེ་དག་ལ་ས་མཚམས་གསལ་བོ་ཞིག་ཕྱེས་རྒྱུ་དེ་གལ་ཆེན་རེད།